钦定古今图书集成/明伦汇编/闺媛典/第030卷 > 《祭韩氏老姑文》李商隐
## 钦定古今图书集成/明伦汇编/闺媛典/第030卷 > 《祭韩氏老姑文》李商隐

“猗欤我家，世奉元德。让弟受封，勤王赐国。名芳彝鼎，
勋盈史册。季孟国高，秦晋栾郄。恭惟柔范，载禀渊塞。
既作女师，乃为嫔则。颍水波清，梁国月明。言从百两，
且拜双旌。计侯令弟，配国名卿。入从述职，出辅专征。
螽斯不妒，凤凰和鸣。此时同庆，东都分荣。”使者责梁，
公子专魏。帝念元昆，人思仲氏。杖节赴敌，斩刍尽瘁。
“无以家为，或从王事。礼优内子，诗美夫人。冕纮瑱𬘘，
山蕨涧𬞟。子元罕见，冀缺如宾。绿衣有感，翟茀仍新。
遽叹夜川，遄闻昼哭。原所旧署，孟邻斯卜。闲居献寿，
作赋之官。弓裘望袭，菽水承欢。福善馀基，好谦旧祉。
复自良人，集于之子。爰从上蔡，去临易水。空报登坛，
未闻曳屦。晁父先归，莫之能比。赵母”上言，盖不得已。
寒暄结恙，湿燥为疵，徒虚百禄，靡效三毉。呜呼！寿夭
所赋，《彭殇》不移，谁能了悟，孰不忧悲？何兹达识，乃克
先知。同易篑以就正，如买棺而指期。苟有所累，安能
及斯。道远轘辕，程遥河洛，建兆临涂，移舟就壑。日惨
林岭，风凄灌薄，积霭茫茫，行烟漠漠。某等诚深通旧情协先亲。始自童子，至于成人。年将二纪，恩冠六姻。
念升堂之如昨，恸幽夜之无晨。歌停行路，舂辍比邻。
虽寓辞之有所，终含酸而莫伸。壶清愧酹，俎薄羞芹。
唯馀彤管，有美清尘。呜呼哀哉！